钦定古今图书集成/明伦汇编/宫闱典/第019卷 > 元
## 钦定古今图书集成/明伦汇编/宫闱典/第019卷 > 元

### 定宗元年六皇后乃马真氏定策立帝帝即位后仍临朝

按《元史定宗本纪》，“定宗简平皇帝，讳贵由，太宗长子
也。母曰六皇后，乃马真氏，以丙寅年生帝。太宗崩，皇
后临朝，会诸王百官于答兰答八思之地，遂议立帝。
元年秋七月，即皇帝位于汪吉宿灭秃里之地。帝虽
御极，而朝政犹出于六皇后云。”按《太宗昭慈皇后
传》，“后名脱列哥那，乃马真氏，生定宗。岁辛卯十一月，
太”宗崩。后称制摄国者五年。丙午。会诸王百官。议立
定宗。朝政多出于后。

### 世祖至元十七年冬十月乙巳置泉府司掌领御府下及皇太子皇太后诸王出纳金银事

按：《元史世祖本纪》云云。

至元三十一年，成宗即位，尊太母元妃弘吉烈氏为
皇太后，置隆福宫，设官属，上太后玉册玉宝。

按《元史成宗本纪》：至元三十年“乙巳，受皇太子印，抚
军于北边。三十一年春正月，世祖崩，亲王诸大臣遣
使告哀军中。夏四月壬午，帝至上都，左右部诸王毕
会。先是御史中丞崔彧得玉玺于故臣之家，其文曰：
‘受命于天，既寿永昌，上之徽仁裕圣皇后’。至是手授
于帝。甲午即皇帝位，追尊皇考曰皇帝，尊太母元妃”
曰皇太后。五月乙巳，改皇太后所居旧太子府为“隆
福宫”，詹事院为徽政院，司议曰“中议”，府正曰宫正，家
令曰“内宰”，典医署曰“掌医”，典宝曰掌谒，典设曰掌仪，
典膳曰“掌膳”，仍增控鹤至三百人。秋七月壬子，置隆
福宫卫候司。庚申，改侍卫都指挥使司为隆福宫左
都威卫使、右都威卫使。十一月丁未朔，帝朝皇太后
于隆福宫，上玉册玉宝。按《裕宗徽仁裕圣皇后传》：
后伯蓝也怯赤，一名阔阔真，弘吉剌氏，生顺宗、成宗。
世祖崩，成宗至上都，诸王毕会。先是御史中丞崔彧
得玉玺于木华黎国王曾孙世德家，其文曰“受命于
天，既寿永昌，上之于后。”至是，后手授成宗，即皇帝位，
尊后为皇太后，命设官属，置“徽政院。”

### 成宗元贞元年为皇太后立掌谒司建寺五台山

按《元史成宗本纪》：元贞元年“夏四月庚子，立掌谒司，
掌皇太后宝，秩四品，以宦者为之。闰四月丙午，为皇
太后建佛寺于五台山。五月丙申，以伯颜之子买的
为佥书枢密院事。太后言其父尽心王室，欲令代其
父官，帝以其年尚小，故有是命。”

### 大德元年七月庚寅五台山佛寺成皇太后将亲往祈祝

按：《元史成宗本纪》云云。

大德二年三月丁亥朔，罢“大名路故河堤堰岁入隆
福宫租钞七百五十锭。”

按：《元史成宗本纪》云云。

大德四年，皇太后崩，祔葬上谥。

按《元史成宗本纪》：“大德四年二月丙辰，皇太后崩，明
日祔葬先陵。秋七月甲戌朔，右丞相完泽请上徽仁
裕圣皇后谥册宝。”

大德十一年，武宗即位，尊太母元妃弘吉剌氏为皇
太后。上玉册玉宝。诏太后租赋徭役隶徽政院
按《元史武宗本纪》，“大德十一年，成宗违豫日久，政出
中宫，命仁宗与皇太后出居怀州。至是，仁宗闻讣，以
二月辛亥与太后俱至京师。安西王阿难答与诸王
明里铁木儿已于正月庚午先至，左丞相阿忽台，平
章八”都马辛，前中书平章伯颜，中政院使怯烈道兴
等潜谋推成宗皇后伯要真氏称制，阿难答辅之。仁
宗以右丞相哈剌孙之谋言于太后曰：“太祖、世祖创
业艰难。今大行晏驾，德寿已薨，诸王皆疏属，而怀宁
王在朔方。此辈潜有异图，变在朝夕。俟怀宁王至，恐
乱生不测，不若先事而发。”遂定计诛阿忽台怯烈等，
而遣使迎帝。五月，至上都。乙丑，“仁宗侍太后来会，左
右部诸王毕至会议，乃废皇后伯要真氏出居东安
州”，赐死。执安西王阿难答，诸王明里铁木儿至上都，
亦皆赐死。甲申，皇帝即位于上都，受诸王、文武百官
朝于大安阁，大赦天下。是日，追尊皇考曰“皇帝”，尊太
母元妃曰“皇太后。”六月乙巳，以金二千七百五十两、
银十二万九千二百两、钞万锭、币帛二万二千二百
八十匹，奉兴圣宫。十一月丙寅，帝朝隆福宫，上皇太
后玉册、玉宝。乙酉，诏皇太后军民人匠等户，租赋徭
役，有司勿与，并隶徽政院。按《顺宗昭献元圣皇后
传》，后名答已，弘吉剌氏。按陈孙浑都帖木儿之女，裕宗居燕邸及潮河，顺宗俱在侍。稍长，世祖赐女侍郭
氏，后乃纳后为妃，生武宗及仁宗。大德九年，成宗不
豫，卜鲁罕皇后秉政，遣仁宗母子出居怀州。十年十
二月，后至怀州。十一年正月，成宗崩。时武宗总兵北
边，左丞相答剌罕哈剌哈孙阴遣使报仁宗，与后奔
还京师。后与仁宗入内哭，复出居旧邸，朝夕入奠，即
遣使迎武宗还，以五月即位。先是，太后以两太子星
命，付阴阳家推算，问所宜立。对曰：“重光大荒落有灾，
旃蒙作噩长久。”重光为武宗生年，旃蒙为仁宗生年。
太后颇惑其言，遣近臣朵耳谕旨武宗曰：“汝兄弟二
人，皆我所出，岂有亲疏？阴阳家所言运祚修短，不容
不思也。”武宗闻之默然，进《康里脱》脱而言曰：“我捍北
边十年，又嗣次居长。太后以星命为言，茫昧难信。使
我设施合于天心民望，虽一日之短，亦足垂名万世，
何可以阴阳家言而乖祖宗之托哉！”脱脱以闻，太后
愕然曰：“修短之说，虽出术家，吾为太子远虑，所以深
爱太子也。太子既如是言，今当速来耳。”详见《康里脱
脱传》中。五月，武宗“既立，即日尊太后为皇太后，立仁
宗为皇太子，三宫协和。十一月，帝朝太后于隆福宫，
上皇太后玉册、玉宝。”

### 武宗至大元年为皇太后建兴圣宫造寺于五台山按元史武宗本纪至大元年三月丁卯建兴圣宫给钞五万锭丝二万斤十月癸未皇太后造寺五台山

摘军六千五百人供其役。

至大二年，太后至五台山，立兴圣宫财赋总管府，以
太后疾，释囚。

按《元史武宗本纪》，至大二年三月“乙丑，敕高丽王从
太后之五台山。夏四月辛酉，立兴圣宫江淮财赋总
管府。”五月“丁亥，以通政院使憨剌合儿、知枢密院事，
董建兴圣宫，令大都留守养安等督其工。冬十月乙
丑，以皇太后有疾，诏天下释大辟百人”按《顺宗昭
献元圣皇后传》：“二年正月太后幸五台山，作佛事，诏
高”丽王璋从之。四月，立兴圣宫江淮财赋总管府，以
司太后钱粮。

至大三年，上皇太后尊号，告庙，肆赦。

按《元史武宗本纪》：至大三年“二月甲子，以上皇太后
尊号告祀南郊。乙亥，以上皇太后尊号告祀太庙。冬
十月戊申，帝率皇太子诸王群臣朝兴圣宫，上皇太
后尊号曰仪天兴圣慈仁昭懿寿元皇太后。辛酉，以
皇太后受尊号，赦天下。壬申，云南省丞相铁木迭儿
擅离职赴都，有旨诘问，以皇太后旨贷免，令复职。”
按《顺宗昭献元圣皇后传》，“三年四月以兴圣宫鹰坊
等户四千分处辽阳，建万户府统之。”

至大四年，仁宗以太后命即位，车驾还都。太后戒“勿
扰民”，为太后置群牧监。

按《元史仁宗本纪》：“至大四年三月庚寅，即皇帝位于
大明殿，受诸王百官朝贺。诏曰：‘惟昔先帝事皇太后，
抚朕眇躬，孝友天至。由朕得托顺考遗体，重以母弟
之嫡，加有削平内难之功，于其践祚，曾未逾月，授以
皇太子宝，领中书令、枢密使，百揆机务，听所总裁，于
今五年。先帝奄弃天下，勋戚元老咸谓大宝之承，既
有成命，非与前圣宾天而始，征集宗亲，议所宜立者，
比当稽周、汉、晋、唐故事，正位宸极。朕以国恤方新，诚
有未忍，是用经时。今则上奉皇太后勉进之命，下徇
诸王劝戴之勤’。”三月十八日，于大都大明殿即皇帝
位。闰七月甲辰，车驾将还大都，太后以秋稼方盛，勿
令鹰坊、驼人、卫士先往，庶免害稼扰民。敕禁止之。九
月丁巳，奉太后旨，以永平路岁入除经费外，悉赐鲁
国大长公主。冬十月壬辰，置群牧监，秩正三品，掌兴
圣宫位下畜牧。

### 仁宗延祐二年三月庚午帝率诸王百官奉玉册玉宝加上皇太后尊号

按：《元史仁宗本纪》云云。

### 文宗至顺三年宁宗即位奉玉册玉宝尊皇后不答失里弘吉剌氏为皇太后御殿受朝贺宁宗崩定策立顺帝

按《元史宁宗本纪》：至顺三年八月“己酉，文宗崩于上
都，皇后导扬末命，申固让初志传位于明宗之子。时
妥懽帖睦尔出居静江，帝以文宗眷爱之笃，留京师。
太师太平王、右丞相燕铁木儿请立帝以继大统。于
是遣使征诸王会京师，中书百司政务，咸启中宫取
进止。甲寅，中书省臣奉中宫旨，预备大朝会，赏赐金
银币帛等物。”九月辛巳。修皇太后仪仗。十月庚子。帝
即位于大明殿。大赦天下。乙巳。造皇太后玉册玉宝。
丁未皇太后命作两宫幄殿。车乘供帐。十一月“甲戌。
遣宿卫官阿察赤以上皇太后玉册。告祭南郊。中书
平章政事伯撒里告祭太庙。”戊寅。奉玉册玉宝。尊皇
后曰皇太后。皇太后御兴圣殿受朝贺按《顺帝本
纪》，至顺三年十一月，宁宗崩，燕铁木儿复请立燕帖
古思。文宗后曰：“吾子尚幼，妥懽帖睦尔在广西，今年
十三矣，且明宗之长子，理当立之。”乃命中书左丞阔里吉思迎帝于静江，至良乡，具卤簿以迓之。燕铁木
儿既见帝，并马徐行，具陈迎立之意。帝幼且畏之，一
无所答。于是燕铁木儿疑之，故帝至京久不得立。适
太史亦言帝不可立，立则天下乱，以故议未决。迁延
者数月，国事皆决于燕铁木儿，奏文宗后而行之。俄
而燕铁木儿死，后乃与大臣定议立帝，且曰：“万岁之
后，其传位于燕帖古思，若武宗、仁宗故事。诸王亲戚
奉上玺绶劝进。”按文宗《卜答失里皇后传》，后弘吉
剌氏，父驸马鲁王雕阿不剌，母鲁国公主桑哥吉剌。
天历元年，文宗即位，立为皇后。至顺三年八月，文宗
崩于上都，后导扬末命，申帝初志，遂立明宗次子懿
璘质班，是为宁宗。十一月，奉玉册玉宝，尊皇后为皇
太后。十二月，御兴圣殿受朝贺。宁宗崩，大臣请立太
子燕帖古思，后曰：“天位至重，吾子尚幼。”明宗长“子妥
懽帖睦尔在广西，今十三岁矣，理当立之。”于是奉旨
迎至京师，以明年六月即位，是为《顺帝》。

至顺四年，顺帝即位，依皇太后行年数，释放罪囚，置
徽政院，设官属。

按《元史顺帝本纪》：“至顺四年六月，帝即位于上都。十
月丁丑，依皇太后行年之数，释放罪囚二十七人。十
二月乙亥，为皇太后置徽政院，设官属三百六十有
六员。”

### 顺帝元统二年上皇太后尊号颁诏中外

按《元史顺帝本纪》：元统二年冬十月“己卯，奉玉册玉
宝，上皇太后尊号曰‘赞天开圣仁寿徽懿昭宣皇太
后。诏曰：‘朕登大宝，君临万方，永惟大母拥佑之勤，神
器奠安，海宇宁谧，实慈训之致然也。爰协众议，再举
徽称，而皇太后以文宗皇帝未祔于庙，至诚谦抑，弗
赐俞允。今告祔礼成，亦既阅岁，始徇所请，乃以吉日
奉上尊号，思与普天同兹大庆。其赦天下，免今年民
租之半，内外官四品以下减一资’’。”

### 至元元年立徽政院属官以上皇太后册宝遣官告祭并谢太庙

按《元史顺帝本纪》：“至元元年春正月乙未，立徽政院
属官侍正府。己卯，以上皇太后册宝，遣官告祭天地。
辛卯，以上皇太后册宝，遣官告祭太庙。五月壬午朔，
皇太后以膺受宝册，恭谢太庙。